Šef HDZ-a Tomislav Karamarko nakon što je dao ostavku na mjesto prvog potpredsjednika Vlade, danas je opet pozvao, i premijera Tihomira Oreškovića i potpredsjednika Vlade Božu Petrova da i oni daju ostavke. Inače, i Oreškovića, a to znači i cijelu vladu, HDZ sutra planira srušiti u Saboru. No, i Orešković i Petrov danas su ostali čvrsto na svojim pozicijama; u svojim su se obraćanjima javnosti zapravo najviše obraćali zastupnicima HDZ-a i apelirali da razmisle i riješe se svog stranačkog šefa kako bi Vlada Orešković-HDZ-Most, rješena balasta, napokon mogla profunkcionirati.

– Samo su dvije opcije u igri. Ili će opstati Vlada na čelu sa premijerom Oreškovićem ili ćemo ići na nove izbore – rekao je lider Mosta Božo Petrov. Kaže kako je spreman dati ostavku na mjesto potpredsjednika Vlade ako će to tražiti HDZ kao cijenu da Orešković ostane premijer.

– Danas ne vidim nikakvu svoju krivnju, ali ako će to biti potrebno da Orešković ostane premijer, i da ova Vlada opstane, ja sam spreman otići iz Vlade – rekao je Petrov. Vođa Mosta još je jednom apelirao na “mudrost i odgovornost članova Predsjedništva HDZ-a i saborskih zastupnika HDZ-a i cijele Domoljubne koalicije” da se ovoj Vladi da “prava prilika”, odnosno da HDZ opozove svoj zahtjev za opozivom predsjednika Vlade Oreškovića. Petrov je napomenuo kako su svih 12 Mostovih saborskih zastupnika stavili svoje potpise na papir, te ako Nacionalno vijeće Mosta tako odluči, onda će tih 12 potpisa pridružiti ostalim potpisima drugih stranaka za raspuštanje Sabora.

Premijer Tihomir Orešković pozvao je “sve dionike u ovom procesu da pokažu maksimalnu odgovornost i strpljenje”

– Hrvatska nema vremena. Vjerujem da će Domoljubna koalicija i Most učiniti dodatni napor da prevladaju razlike i da će se tenzije spustiti. Vjerujem da će ova Vlada nakon stabilizacije nastaviti provoditi promjene koje smo najavili i koje smo započeli. Ova Vlada ima puno toga za napraviti u interesu građana – rekao je i najavio kako će sve što ima za poručiti kazati danas u Saboru.